Selsbakk

Selsbakk er en bydel i Trondheim rundt 5 kilometer sør for Trondheim sentrum og grenser mot Hallset i nord, Sluppen og Nidelva i nordøst, Kroppan i øst, Romolslia i sør, og Dalgård i vest. Navnet kommer fra lokale gårder i området. Administrativt tilhører Selsbakk i dag Midtbyen bydel.

Det har vært boliger her helt siden industriutbyggingen «Forsøket» ved Leirelva på slutten av 1800-tallet, men den store utbyggingen kom ikke før på slutten av 1960-årene. Bebyggelsen preges i dag av eneboliger, skoler, idrettsplasser og industri.  Tall fra Statistisk sentralbyrå i 2012 viser at det bor totalt 870 personer på Selsbakk. Disse er fordelt som følger per grunnkrets: Selsbakk (690 personer), Selsbakk nordre (111 personer), Selsbakklia (76 personer), og Prøven (7 personer). En person som bor eller kommer fra Selsbakk, kalles selsbakking.

Boligområder og veier
Alfred Hess' veg
Bekkvegen
Dvergstien
Forsøkslia
Gammel-lina
Magasinveien
Martin Stokkens vei
Osloveien
Ringvegen
Rydningen
Selsbakkflata
Selsbakklia
Selsbakkvegen
Sivert Gjørtlers veg

Kultur
Utdanning

Selsbakk skole er ungdomsskolen med trinn fra 8-10. Skolen ligger i Selsbakkvegen. Barnetrinnet dekkes av Hallset skole som er naboskole til ungdomsskolen.

Fritid

Det lokale idrettslaget er Selsbakk Idrettsforening (SIF).  Klubben er en av de eldste i Trondheim og har en lang og stolt idrettshistorie, spesielt innen langrenn, hopp og friidrett med utøvere som har hevdet seg både nasjonalt og internasjonalt. Martin Stokken representerte SIF og hadde mange meritter på 40- og 50-tallet. I dag har klubben avdelinger innen friidrett, håndball, ski, sykkel, og Rytmisk sportsgymnastikk

Økonomi
Næringsliv

Selsbakk har lengre historie med jordbruk og industri og har flere virksomheter innen industri i områdene Prøven, Forsøket og Forsøkslia. Eksempler på virksomheter opp gjennom tiden inkluderer kruttfabrikk, papir- og papp-fabrikk, vannkraftverk, tekstilfabrikk, mineralvannfabrikk, margarinfabrikk, trevarefabrikk, båtfabrikk, skifabrikk, smie, krydderprodukter, samt andre mindre verksteder og fabrikasjonsenheter.

Samferdsel

Dovrebanen går gjennom Selsbakk og lokaltrafikk betjenes av Selsbakk stasjon. AtB's busslinjer nr. 5, 6, 43 og 71 betjener også området. Tilfartsveier er Osloveien, Bjørndalen, og Selsbakkvegen.

Historie
Under er en liste over større og mindre hendelser i Selsbakks historie:

Før 1800-tallet
1559: Gården «Selsback» nevnes i litteratur, i 1590 blir skrivemåten endret til "Selsbacke" og senere i 1624 blir dette endret til "Selsbach" før det til slutt ender opp med dagens skrivemåte (denne gården går senere under navnet "Selsbakk Nedre" etter at deler av tomten skilles ut i 1773)
1751: «Kruttfabrikken» i «Krutthølet» på Selsbakk opprettes i forbindelse med at den militære beredskapen økes som et resultat av den store nordiske krig
1773: En del av «Selsbakk Nedre» fraskilles. Denne delen ble senere særskilt og skyldsatt under navnet "Rydningen"
1800-tallet
1820: «Kruttfabrikken» legges ned etter flere eksplosjonsulykker
1830: «Forsøgets papirmølle» grunnlegges (etter at "Kruttfabrikken" legges ned i 1820). Den var i likhet med øvrige gamle papirmøller beregnet på håndproduksjon. Produksjonen omfattet fra skrivepapir til takpapp. "Trondhjems Papir og Papfabrikk" grunnlegges i 1872
1856: Gården «Selsbakk Øvre» blir utskilt fra "Selsbakk Nedre"
1860: En parsell ved navn «Forsøget» utskilles fra "Selsbakk Øvre"
1864: Størenbanen åpner med trasé der hvor Gammel-lina ligger i dag
1861: En mindre parsell "Selsbakkøien" utskilles fra "Selsbakk Øvre"
1866: «Selsbakklien», Dvergstien 2, ble utskilt fra Selsbakk Nedre
1888: «Prøven Mølle» ble oppført. Senere ble det etablert trevarefabrikk og bilverksted 
1890: Selsbakk opprettes som stoppested på Størenbanen den 20. mars dette året. Stasjonen lå omtrent 100 meter nord for forsvarets lager, i det som nå heter Magasinveien.
1899: Folkets Hus på Selsbakk innvies 27. mai dette året etter at huset tidligere er fraktet med hest og kjerre fra Klæbu. Huset fikk navnet "Lidaredet" opprinnelig
1900-tallet
1907: Selsbakk stasjon oppgraderes til stasjon. Den nye stasjonsbygningen vi kjenner i dag tas i bruk i 1919. Denne var betjent fram til 1965. Samme år den 1. april opprettes Poståpneri på Selsbakk og blir senere til Postkontor
1911: Idrettslaget "Forsøkets Skilag" stiftes 25. januar dette året (det som i dag er Selsbakk IF). Det første skirennet ble holdt i Lembrua, men den ble for liten og neste skibakke ble på Selsbakk. Den store ombyggingen av Størenbanen hvor traseen mellom Selsbakk og Heimdal ble flyttet tar til dette året. Fra Hoemstunnelen (mellom Skansen stasjon og Selsbakk) ble banen nå lagt litt lengre vest, slik den er i dag
1913: Selsbakk Samvirkelag åpnes 24. april (ny butikk ble imidlertid åpnet tidlig på året i 1917 da lokalene raskt ble for små)
1919: Selsbakk Turnforening (Selsbakk TF) stiftes 4. februar dette året
1921: Sportsklubben Fram stiftes 1. august dette året
1925: Selsbakk's største industribedrift "Stens Uldvarefabrikk" brenner ned. Selsbakk arbeiderkvinnelag stiftes i første halvdel av februar
1928: Klubblokalet til Selsbakk Turnforening, "Turnlokalet", står ferdig dette året
1938: «Prøven Bil» starter å selge biler
1945: «Forsøket SL», «Selsbakk TF» og «SK Fram» slås sammen til Selsbakk IF 15. mai dette året
1955: Selsbakk Samvirkelag flytter til mer moderne lokaler på Gammel-lina 
1957: «Trondheim Mineralvannfabrikk» etableres i februar på Selsbakk
1964: I forbindelse med utvidelsen av Trondheim kommune går Selsbakk fra å være en del av Strinda kommune til å bli en del av Trondheim kommune. Trondheim kommune planlegger utbygging på "Himmelhaugen" i "Ringvegen" dette året 
1974: Postkontoret flyttes fra jernbanestasjonen til  Gammel-lina. Trondheim kommune planlegger omfattende utbygging på Rambergjordene mellom Selsbakk og Hallset. Skifabrikken Trønderski fra Selsbakk avvikler sin produksjon dette året
1977: Ungdomsskolen Selsbakk skole bygges
1996: Postkontoret på Selsbakk legges ned
2000-tallet
2005: Laks og Sjøørret er tilbake i Leirelva (den største sideelva til Nidelva) etter lengre tids kultiveringsarbeid og gyter der. Leirelva har i dag en lakseførende strekning på ca. 2 km opptil fossen ved Industriparken
2008: Turnlokalet tar fyr ettermiddagen den 8. februar dette året og totalskades 
2009: Trondheim kommune velger industriområdet ved Leirelva som byens kulturminne i forbindelse med kulturminneåret 2009  
2011: Nye lokaler som erstatter Turnlokalet står ferdig ved det lokale "Menighetshuset". Dette det samme året som Selsbakk IF fyller 100år

Referanser

Eksterne lenker
 Selsbakk (Strinda Historielag)
 Selsbakk Stasjon (Strinda Historielag)
 Selsbakk Nedre (Strinda Historielag)
 Selsbakk Øvre (Strinda Historielag)
 Kruttfabrikken på Selsbakk (Strinda Historielag)
 Selsbakk Samvirkelag (Strinda Historielag)
 Folkets Hus på Selsbakk (Strinda Historielag)
 Leirelvvassdraget (Strinda Historielag)
 Forsøgets papirmølle (Strinda Historielag)
 Throndhjems Papir og Papfabrikk (Strinda Historielag)
 Sverresborg Museum - bilder fra Selsbakk
 Bilder fra Selsbakk på Flickr

Kategori:Byåsen
Kategori:Strøk i Trondheim